Na temelju čl. 9., st. 10. Zakona o grobljima (NN 78/25, 80/25), čl. 53., st. 2. Odluke o grobljima (Službeni vjesnik Grada Varaždina 1/26) i čl. 12. Izjave trgovačkog društva Parkovi d.o.o. Varaždin, Parkovi d.o.o., Hallerova aleja 8, Varaždin (u daljnjem tekstu: Parkovi d.o.o.), zastupani po direktorici Jeleni Sekelj, univ.spec.oec., donose

Nacrt Pravilnika
o dodjeli grobnih mjesta bez korisnika s opremom i uređajem na grobljima na području Grada Varaždina

Članak 1.
Ovim Pravilnikom uređuje se postupak dodjele grobnih mjesta bez korisnika s opremom i uređajem na grobljima na području Grada Varaždina.

Ovaj Pravilnik odnosi se na Gradsko groblje u Varaždinu i Groblje u Biškupcu.

Članak 2.
Pojmovi u ovom Pravilniku imaju značenje utvrđeno Zakonom o grobljima i Odlukom o grobljima Grada Varaždina.

Članak 3.
Grobna mjesta bez korisnika koja imaju opremu i uređaj u smislu ovog Pravilnika, Zakona o grobljima i Odluke o grobljima su grobna mjesta koja su se sukladno članku 23. Zakona o grobljima proglasila grobnim mjestom bez korisnika, ili ih se je korisnik sukladno članku 17. Odluke o grobljima odrekao te ih ustupio Upravitelju groblja, a na sebi imaju opremu i uređaj.

Članak 4.
Grobna mjesta bez korisnika koja imaju opremu i uređaj se novom korisniku dodjeljuju putem javnog natječaja.

Članak 5.
Prije objave javnog natječaja za dodjelu grobnih mjesta iz članka 3. ovog Pravilnika obvezno se provodi procjena vrijednosti opreme i uređaja koji se na njima nalaze.

Procjena obuhvaća vrednovanje opreme i uređaja na grobnom mjestu, uzimajući u obzir njihovo stanje, stupanj očuvanosti, lokaciju grobnog mjesta te druge relevantne okolnosti.

Tako utvrđena procijenjena predstavlja iznos naknade za stjecanje opreme i uređaja koji se nalaze na grobnom mjestu bez korisnika.

Prije provođenja javnog natječaja, Upravitelj groblja dužan je ishoditi zaključak Gradonačelnika Grada Varaždina o davanju suglasnosti Upravitelju groblja za provođenje natječaja za dodjelu grobnog mjesta bez korisnika s opremom i uređajem. 

Članak 6.
Javni natječaj provodi povjerenstvo za provođenje javnog natječaja koje imenuje Upravitelj groblja uz prethodnu suglasnost Gradonačelnika Grada Varaždina.

Povjerenstvo za provođenje javnog natječaja sastoji se od najmanje tri člana od kojih je najmanje jedan član predstavnik Grada Varaždina i najmanje jedan član predstavnik Upravitelja groblja.

Članak 7.
Javni natječaj se objavljuje u lokalnom tjedniku, na mrežnim stranicama Upravitelja groblja i na oglasnim pločama groblja.

Članak 8.
Tekst objave javnog natječaja obvezno sadrži: podatke o groblju na kojem se nalazi grobno mjesto, broju grobnog mjesta, jamčevini u iznosu od 10 % početne cijene grobnog mjesta, roku za podnošenje ponuda, početni iznos koji uključuje naknadu za dodjelu grobnog mjesta na korištenje i naknadu za stjecanje opreme i uređaja koji se nalaze na grobnom mjestu, kriteriju za odabir najpovoljnije ponude, roku u kojem se donosi odluka o odabiru najpovoljnije ponude ili odluka o poništenju javnog natječaja.

U tekstu objave javnog natječaja mora pisati napomena kada je potrebno ishoditi posebne uvjete uređenja tog grobnog mjesta od strane nadležnog konzervatorskog odjela.

Članak 9.
Početnu cijenu za svako grobno mjesto čini zbroj:
- iznosa naknade za dodjelu grobnog mjesta na korištenje i
- iznosa naknade za stjecanje opreme i uređaja koji se nalaze na grobnom mjestu bez korisnika iz stavka 3. članka 5.

Ponuđena cijena ne smije biti niža od početne cijene.

Najpovoljnija ponuda za svako pojedino grobno mjesto iz javnog natječaja je ona ponuda koja ponudi najvišu cijenu, uz zadovoljavanje svih ostalih uvjeta iz natječaja.

Članak 10.
Po isteku roka za podnošenje ponuda, Povjerenstvo otvara pravodobno zaprimljene ponude, provodi njihov pregled i ocjenu, sastavlja zapisnik o provedenom postupku te podnosi Upravitelju groblja prijedlog odluke o odabiru najpovoljnijih ponuditelja.

Zapisnik iz stavka 1. ovoga članka osobito sadrži podatke o: datumu i točnom vremenu zaprimanja pojedinih ponuda, datumu i vremenu otvaranja ponuda, popisu ponuditelja, sadržaju ponuda, ponuđenim cijenama po pojedinom grobnom mjestu, ispunjavanju uvjeta iz natječaja te rang-listi ponuda po svakom grobnom mjestu, uz obrazloženje provedene ocjene.
Članak 11.
Povjerenstvo za provođenje javnog natječaja dostavlja Upravitelju groblja zapisnik o provedenom postupku te prijedlog odluke o odabiru ponuditelja, s obrazloženjem izbora i prijedlogom dodjele pojedinog grobnog mjesta.

Članak 12.
Na temelju dostavljenog prijedloga, Upravitelj groblja – direktor Parkova d.o.o. donosi odluku o izboru najpovoljnije ponude, sklapa ugovor o prodaji opreme i uređaja koji se nalaze na grobnom mjestu bez korisnika te donosi rješenje o dodjeli grobnog mjesta na korištenje.

Članak 13.
Sredstva ostvarena kao naknada za stjecanje opreme i uređaja koji se nalaze na grobnom mjestu bez korisnika, umanjena za troškove nastale provođenjem postupka proglašenja grobnih mjesta bez korisnika i za  troškove nastale provođenjem javnog natječaja i procjene vrijednosti opreme i uređaja grobnih mjesta, prihod su Proračuna Grada Varaždina te se ista koriste za izgradnju groblja.

Članak 14.
Novi korisnik stječe pravo korištenja grobnog mjesta koje je predmet ovog natječaja izvršnošću rješenja o dodjeli grobnog mjesta na korištenje i plaćanjem naknade za dodjelu grobnog mjesta na korištenje i naknade za stjecanje opreme i uređaja grobnog mjesta.

Članak 15.
Ukoliko za pojedino grobno mjesto nije pristigla niti jedna ponuda, Povjerenstvo za provođenje javnog natječaja može predložiti Upravitelju groblja smanjenje početne cijene u ponovljenom natječaju, uz obvezu da u prijedlogu naznači postotak smanjenja.

Članak 16.
Novi korisnik preuzima opremu i uređaj grobnog mjesta u viđenom stanju.

Novi korisnik može o svom trošku premjestiti posmrtne ostatke u drugo grobno mjesto ili u zajedničku grobnicu Upravitelja groblja.

Novi korisnik mora postupiti sukladno Zakonu o grobljima i Odluci o grobljima.

Članak 17.
Ovaj Pravilnik će se objaviti na web stranici Upravitelja Groblja i stupa na snagu danom objave.

